Υλικό Φυσικής-Χημείας	Κινηματική
Απάντηση σε Κορφιάτη στο διάγραμμα

Βαγγέλη επανέρχομαι στο θέμα που έβαλες σε προηγούμενο σχόλιο.
Ένα σώμα το οποίο μπορεί να βρεθεί σε ένα πεδίο δύναμης που η δυναμική του ενέργεια μεταβάλλεται όπως στο διάγραμμα που δίνεις, έχει δυο θέσεις ισορροπίας, τις θέσεις x1 και x3, που αν αφεθεί, δεν θα κάνει ταλάντωση, οπότε και η ενέργεια ταλάντωσής του θα είναι μηδενική, ενώ θα έχει δυναμική ενέργεια. Πόση; Δίνοντας τη παραπάνω γραφική παράσταση, προφανώς έχει επιλέξει ένα σημείο αναφοράς όπου θεώρησες ότι U=0, οπότε αν μείνεις συνεπής θα πρέπει να πεις ότι θα έχει δυναμική ενέργεια –Ε1 και Ε3 αντίστοιχα.
Αν ισορροπεί στη θέση x3 και κάποια στιγμή του προσφέρουμε ενέργεια μέσω έργου, Ετ/3< Ε2-Ε3 και αφεθεί θα εκτελέσει ταλάντωση, όχι αρμονική, αλλά ταλάντωση, στη διάρκεια της οποίας θα εμφανίσει μέγιστη κινητική ενέργεια Κmax=Ετ/3, ενώ δεν θα ξεφύγει ποτέ από μια περιοχή δεξιά και αριστερά της θέσης x3 για την οποία U=Ε3+Ετ/3.
Στην περίπτωση αυτή, θα μου ήταν πολύ βολικό να μετακινήσω τους άξονες και να πάρω το παρακάτω σχήμα και θεωρώντας Ε3=0 να μιλάω για την ενέργεια ταλάντωσης του σώματος, που στις ακραίες θέσεις θα εμφανίζεται μόνο ως δυναμική και με τιμή U=Ετ/3 ενώ στη θέση ισορροπίας μόνο ως κινητική με τιμή Κ3=Ετ/3.
Δες τώρα ένα αριθμητικό παράδειγμα:
Ε1=-100J, Ε2=+60J και Ε3=0J (με βάση το παραπάνω διάγραμμα).
Προσφέροντας στο σώμα ενέργεια μέσω έργου, αυξάνουμε τη δυναμική του ενέργεια κατά 50J, φέρνοντάς το σε σημείο δεξιά της θέσης x3, έστω x4, όπου U4=50J και το αφήνουμε να ταλαντωθεί με Ετ/3=50J και για όσο χρόνο πραγματοποιεί την ταλάντωση αυτή η ενέργειά του θα διατηρείται και θα μπορώ να χρησιμοποιώ την «διατήρησης ενέργειας στην ταλάντωση» και να γράφω για την τυχαία θέση:
Κ+U=Ετ/3.
Σε μια στιγμή, το σώμα δέχεται μια «στιγμιαία ώθηση», (τι αντίφαση!) με αποτέλεσμα να κερδίσει κινητική ενέργεια 12J. Τότε η ενέργεια ταλάντωσής του θα πάρει τιμή Ε΄τ/3=50J+12J=62J.
Αλλά τότε φτάνοντας στη θέση x2 θα έχει κινητική ενέργεια και θα καταστραφεί η παραπάνω ταλάντωση, ξεκινώντας μια νέα, γύρω από την νέα θέση ισορροπίας του x1 και με ενέργεια ταλάντωσης:
Ετ/1=Ε΄τ/3+100J=162J.
Προφανώς θα πρέπει να προσέχουμε να μην συγκρίνουμε τις δύο παραπάνω ταλαντώσεις και να μην ψάχνουμε να δούμε πού πήγε η ενέργεια της πρώτης ταλάντωσης και ποια σχέση τη συνδέει με την ενέργεια της δεύτερης ταλάντωσης.
Αν θέλουμε να αναζητήσουμε την διατήρηση της ενέργειας, πρέπει να επιστρέψουμε στη μηχανική ενέργεια και όχι στην «ενέργεια ταλάντωσης».
Βέβαια, ξέρω την απάντησή σου. Με αυτόν τον τρόπο όμως, τι να την κάνω αυτήν την «ενέργεια ταλάντωσης» και γιατί να την ορίσω. Δεν μου χρειάζεται, θα κρατήσω την μηχανική ενέργεια και με αυτή θα δουλέψω.
Η απάντησή μου είναι, ότι αν επιλέξουμε το διάγραμμα που προτείνω, μπορώ να μελετήσω τέλεια και εύκολα, οποιοδήποτε πρόβλημα έχει να κάνει με την ταλάντωση γύρω από τη θέση x3, όπου θα ισχύουν τα γνωστά που διδάσκουμε κάνοντας ταλαντώσεις… Δεν μένει παρά να ορίσουμε την «ενέργεια ταλάντωσης» και τα βιβλία που έχουμε στο σχολείο, τόσο στη Β Λυκείου, όσο και στη Γ΄Λυκείου, την έχουν ορίσει.
Τον ορισμό τον έχουμε, αν τον αποδεχόμαστε ή όχι είναι μια άλλη ιστορία, αλλά όταν εγώ τον χρησιμοποιώ, δεν αυθαιρετώ, ούτε παραβιάζω και προσβάλω την επιστήμη μας.
Τελειώνοντας μεταφέρω μια θέση του Βαγγέλη Κουντούρη, εκφρασμένη σε άλλη θέση:
• ο ορισμός είναι αυθαίρετος (επιλογής δηλαδή του ορίζοντος βάσει κάποιου σκεπτικού)
• ο ορισμός είναι πρωταρχική έννοια (και επομένως δεν αποδεικνύεται ούτε προκύπτει από άλλες έννοιες).

